## Pravilnik o stručnoj službi za provedbu lovnogospodarske osnove

### NN 48/1996 (18.6.1996.), Pravilnik o stručnoj službi za provedbu lovnogospodarske osnove

# **MINISTARSTVO POLJOPRIVREDE I ŠUMARSTVA**

Na tmelju članka 56. stavka 6. Zakona o lovu ("Narodne novine", broj
10/94 i 25/96), ministar poljoprivrede i šumarstva donosi

## **PRAVILNIK**

### **O STRUČNOJ SLUŽBI ZA PROVEDBU LOVNOGOSPODARSKE OSNOVE**

I. OPĆE ODREDBE

Članak 1.

Ovim pravilnikom propisuje se način organiziranja i rada stručne službe,
koju je ovlaštenik prava lova dužan imati za obavljanje poslova provedbe
lovnogospodarske osnove u lovištu na kojem je stekao pravo lova na jedan
od načina propisanih Zakonom o lovu, te način organiziranja i rada stručnih
djelatnika radi provedbe lovnogospodarske osnove.

Članak 2.

Pod stručnom službom, prema ovom pravilniku, podrazumijeva se jedan
ili više stručnih djelatnika za provedbu lovnogospodarske osnove (u daljnjem
tekstu: stručni djelatnik).

Ako ovlaštenik prava lova nije stručno osposobljen za provedbu lovnogospodarske
osnove, mora imati zaposlenog stručnog djelatnika.

Stručni djelatnik iz stavka 2. ovog članka mora imati najmanje srednju
stručnu spremu šumarsko-biološkog. veterinarskog ili poljoprivrednog usmjerenja
te da je tijekom školovanja položio odgovarajuće gradivo iz područja lovstva
u skladu s nastavnim programom navedenih usmjerenja.

II. POSEBNE ODREDBE

Članak 3.

Potreban broj stručnih djelatnika određuje ovlaštenik prava lova ovisno
o: stručnoj sposobnosti stručnog djelatnika, površini lovišta, vrsti divljači
koja se uzgaja u lovištu, brojnom stanju divljači u lovištu te mogućem
kapacitetu lovišta propisanom lovnogospodarskom osnovom, vrsti i broju
divljači planirane za lov, vrsti i konfiguraciji lovišta te intenzitetu
uzgoja i ispuštanja divljači u lovištu.

Jedan stručni djelatnik može obavljati stručne poslove u više lovišta
bez obzira na njihovu ukupnu površinu i međusobnu udaljenost.

Članak 4.

Stručni djelatnik organizira, obavlja i nadzire sve stručne radnje i
poslove u pogledu uzgoja i zaštite divljači i ostalih životinjskih vrsta,
staništa divljači, lovnotehničkih i lovnogospodarskih objekata, lovačkih
pasa, lovačkog oružja i naboja, lova divljači, lovne etike, šteta od divljači
i na divljači, prihrane i prehrane, zdravstvenog stanja i kondicije divljači,
poslovne dokumentacije, analize stanja u lovištu kao i ostalih stručnih
poslova u lovištu u skladu s odredbama Zakona o lovu i odgovarajućih propisa
donesenih na osnovi njega, lovnogospodarskom osnovom i ugovora s lovozakupnikom.

Članak 5.

Stručni djelatnik u provedbi lovnogospodarske osnove obavlja propisane
poslove, a napose:

1. nadzire i prati stanje u lovištu:

- brojno stanje divljači te spolnu, dobnu i trofejnu strukturu divljači
i njihovih populacija;

- dnevnu i sezonsku migraciju divljači;

- zdravstveno stanje i kondiciju divljači;

- uvjete za razmnožavanje divljači i vođenje mladunčadi, broj rasplodnih
ženki i njihovih mladunčadi te ostvaren prirast po vrstama divljači;

- brojno stanje predatora i ostalih životinjskih vrsta;

- prihranu i prehranu divljači;

- stanje lovnotehničkih i lovnogospodarskih objekata;

- način lova divljači te upotrebu lovačkih pasa, lovačkog oružja i naboja,
lov lukom i strijelom te pticama grabljivicama;

- obilježbu granica lovišta;

- rad lovočuvara na stručnim poslovima, za koje mu daje upute;

- provođenje znanstveno-istraživačkih radova ako ih ima u lovištu;

2. organizira sve potrebne radove na provedbi lovnogospodarske osnove:

- opažanje, praćenje i brojenje krupne divljači te opažanje, praćenje
i brojenje sitne divljači;

- obavljanje lova u skladu s lovnogospodarskom osnovom i brojnim stanjem
divljači;

- održavanje broja divljači unutar populacije u broju predviđenom lovnogospodarskom
osnovom;

- ocjenjivanje trofeja divljači;

- provedbu preventivnih mjera zaštite divljači pri obavljanju poljoprivrednih
i drugih radova u lovištu;

- provedbu preventivnih higijensko-zdravstvenih mjera u lovištu radi
zdravstvene zaštite divljači i drugih životinjskih vrsta;

- na zahtjev ovlaštenika prava lova organizira lovni turizam;

3. izrađuje i obavlja sve potrebne i propisane analize, evidencije,
korespondencije i izvješća:

- elaborat brojenja i prebrojavanja divljači;

- štete od divljači i štete na divljači;

- plan lova divljači;

- plan prihrane i prehrane divljači;

- trofeje divljači i trofejne listove;

- obavljanje lova divljači te prihrane i prehrane divljači;

- promet divljači i njezinih dijelova;

- lovce i lovačke pse;

- brojno stanje divljači, predatora i ostalih životinjskih vrsta;

- promjene u lovištu i na staništu divljači;

- katastar lovišta;

- statistička izvješća;

- ostala izvješća za ovlaštenika prava lova i nadležna tijela državne
uprave;

4. u skladu s lovnogospodarskom osnovom utvrđuje:

- godišnji plan lova po vrstama divljači, a kod krupne divljači po spolu,
dobnoj i trofejnoj strukturi u skladu sa stvarnim stanjem divljači neposredno
prije lova;

- vrijeme, mjesto i količine hrane, soli i vode za prihranu divljači;

- dinamiku izvršenja potrebnih radova u lovištu;

5. uspoređuje propis lovnogospodarske osnove s njegovom provedbom u
lovištu, te pokreće postupak izrade revizije lovnogospodarske osnove u
skladu s odgovarajućim pravilnikom.

Članak 6.

Stručni djelatnik u provedbi lovnogospodarske osnove surađuje s nadležnim
tijelima.

III. PRIJELAZNE I ZAVRŠNE ODREDBE

Članak 7.

Ovlaštenici prava lova dužni su uskladiti svoje poslovanje u pogledu
stručne službe za provedbu lovnogospodarske osnove u roku šest mjeseci
od dana stupanja na snagu ovoga pravilnika.

Članak 8.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/96-01/62

Urbroj: 525-01-96-1

Zagreb, 8. svibnja 1996.

Ministar

**Matej Janković,** v. r.

Pravilnik, NN 48/1996-941